Viihdeuutiset
Elokuvatähti menetti veljensä nuorena: Yritin lievittää tuskaa huumeilla
Torstai 30.4.2015 klo 17.48
Veljen tapaturmainen kuolema ajoi näyttelijä Paul Bettanyn käyttämään huumeita.
Paul Bettany menetti pikkuveljensä, kun tämä oli kahdeksanvuotias ja hän itse 16. Veli oli joutunut onnettomuuteen, jossa hänen kallonsa murtui.
Kuolema ei ole jättänyt Bettanya rauhaan. Hän tunnustaa yrittäneensä lievittää tuskaansa alkoholin ja kokaiinin avulla.
- Se oli maanista aikaa. En ole varma tiedostinko, että kyse oli tunteiden turruttamisesta, Bettany kertoo The Timesin haastattelussa.
44-vuotiaalla Bettanylla on kaksi lasta vaimonsa, näyttelijä Jennifer Connellyn kanssa. Hän sanoo, että veljen ennenaikainen kuolema vaikuttaa yhä hänen elämäänsä päivittäin ja on aiheuttanut ahdistuneisuutta erityisesti lasten synnyttyä.
- Uskon, että onnettomuus on saanut minut ajattelemaan elämää hyvin vaaroille alttiina. Mutta kun useampi vuosi kuluu ilman katastrofeja, ymmärrän, ettei se kaikkein pahin skenaario usein tapahdukaan.
- Olen asian suhteen rauhallisempi kuin ennen, mutta en usko pääseväni tunteesta koskaan täydellisesti eroon. Huoli on ja pysyy.
Lähde: Contactmusic.com